KLASA: 034-05/24-01/116

URBROJ: 711-02-01/07-2024-04

Zagreb, 22. kolovoza 2024.

**IRENA HRSTIĆ**

državna tajnica u Ministarstvu zdravstva

**Predmet: mišljenje na zahtjev obvezni****ce Irene Hrstić**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 12. kolovoza 2024. zaprimilo zahtjev za davanjem mišljenja koji je podnijela obveznica Irena Hrstić, državna tajnica u Ministarstvu zdravstva.

U zahtjevu obveznica navodi da je rješenjem Vlade Republike Hrvatske dana 17. srpnja 2024. godine imenovana državnom tajnicom u Ministarstvu zdravstva. Ističe da je u dosadašnjem radnom statusu sukladno Ugovoru o dodatnom radu zaposlenik Sveučilišta Jurja Dobrile u Puli (8% radnog vremena), na znanstveno-nastavnom radnom mjestu docent, na sastavnici studija Sestrinstva pri Medicinskom fakultetu (nositelj kolegija i edukacijska djelatnost) te po osnovu istog prima plaću. Istovremeno je, povremeno, a prema rasporedu i bez naknade, obavljala edukacijsku djelatnost pri Medicinskom fakultetu Sveučilišta u Rijeci. Obveznica stoga, pozivajući se na članak 8. stavak 3. i 4. Zakona o sprječavanju sukoba interesa („Narodne novine“, broj 143/21. i 36/24.), moli mišljenje postoji li sukob interesa za nastavak obavljanja edukacijske djelatnosti po gore navedenim osnovama, kao i uputu o daljnjem postupanju.

Povjerenstvo se 16. kolovoza 2024. obratilo obveznici te je, u svrhu davanja potpunog mišljenja, od obveznice zatražilo dostavu spomenutog Ugovora o dodatnom radu temeljem kojeg je obveznica zaposlena pri Sveučilištu Jurja Dobrile u Puli, kao i podatak o tome temeljem koje je osnove (npr. ugovor o radu i slično) obveznica obavljala edukacijsku djelatnost pri Medicinskom fakultetu Sveučilišta u Rijeci te obavlja li istu i dalje.

Obveznica je u svom očitovanju od 20. kolovoza 2024. navela da edukacijsku aktivnost pri Sveučilištu u Puli obavlja sukladno Ugovoru o radu iz 2019. godine uz dodatak Ugovoru u vezi korekcije koeficijenta, a da edukacijsku aktivnost pri Medicinskom fakultetu u Rijeci obavlja sukladno izboru u znanstveno-nastavno zvanje naslovna docentica, uz dostavu pripadajuće dokumentacije.

Povodom navedenog zahtjeva obveznice, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 58. sjednici održanoj 22. kolovoza 2024. obveznici dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika koji ustrojava, utvrdilo da Irena Hrstić od 17. srpnja 2024. obnaša dužnost državne tajnice u Ministarstvu zdravstva, dok je uvidom u Registar imovinskih kartica, koji također ustrojava Povjerenstvo, utvrdilo da navedenu dužnost ista obnaša profesionalno.

Člankom 3. stavkom 1. točkom 6. ZSSI-a propisano je da su državni tajnici obveznici u smislu toga Zakona te je stoga Irena Hrstić kao obveznica dužna postupati sukladno odredbama ZSSI-a.

Povjerenstvo je uvidom u dostavljeni Ugovor o radu KLASA: 112-02/19-01/16, URBROJ: 380-01-10-19-1, zaključenim 3. svibnja 2019. između Sveučilišta Jurja Dobrile u Puli kao poslodavca i obveznice kao radnice te u Aneks Ugovora o dodatnom radu KLASA: 112-02/24-01/, URBROJ: 143-01-10-24-1 od 1. ožujka 2024. (u daljnjem tekstu zajedno: Ugovor o radu) utvrdilo da je istim u članku 2. određeno da će radnica kod poslodavca obavljati poslove na znanstveno-nastavnom radnom mjestu docent, dok je člankom 1. Ugovora o radu određeno da je isti sklopljen na neodređeno vrijeme sukladno članku 102. stavku 1. Zakona o znanstvenoj djelatnosti i visokom obrazovanju, i to u nepunom radnom vremenu kao dopunski rad u smislu članka 61. stavka 3. Zakona o radu.

Člankom 4. Ugovora o radu određeno je da će radnica kod poslodavca raditi u nepunom radnom vremenu u najdužem trajanju do osam sati tjedno, odnosno do sto osamdeset sati godišnje.

Člankom 9. stavkom 1. Ugovora o radu određeno je da se osnove i mjera za plaću određuje sukladno Zakonu o plaćama u državnoj službi i javnim službama (u daljnjem tekstu: Zakon o plaćama), Uredbi o nazivima radnih mjesta, uvjetima za raspored i koeficijentima za obračun plaće u javnim službama, Zakonu o radu i kolektivnim ugovorima. Stavkom 6. istog članka Ugovora o radu određeno je da radnica ima pravo na dodatke na plaću sukladno Zakonu o plaćama i kolektivnom ugovoru, dok je stavkom 13. tog članka određeno da radnica ima pravo na materijalna i sva druga prava te troškove utvrđene kolektivnim ugovorom.

Uvidom u dostavljenu Odluku Fakultetskog vijeća Medicinskog fakulteta, Sveučilište u Rijeci KLASA: 003-06/21-02/12, URBROJ: 2170-24-01-21-1/LJML od 19. siječnja 2021. utvrđeno je da je obveznica reizabrana u znanstveno-nastavno zvanje naslovna docentica, znanstveno područje biomedicina i zdravstvo, znanstveno polje kliničke medicinske znanosti, znanstvena grana interna medicina na Katedri za internu medicinu navedenog Fakulteta, u zdravstvenoj ustanovi Opća bolnica Pula, bez zasnivanja radnog odnosa na vrijeme od pet godina.

Dakle, Povjerenstvo je utvrdilo da je obveznica Irena Hrstić prije stupanja na dužnost državne tajnice u Ministarstvu zdravstva bila zaposlena pri Sveučilištu Jurja Dobrile u Puli te pri Medicinskom fakultetu Sveučilišta u Rijeci na znanstveno-nastavnom radnom mjestu docent, odnosno naslovna docentica, gdje je obavljala znanstvenu, istraživačku i edukacijsku djelatnost.

Člankom 17. stavkom 2. ZSSI-a propisano je da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. istog članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

S obzirom da, sukladno citiranom članku 17. stavku 3. ZSSI-a, za obavljanje znanstvene, istraživačke i edukacijske djelatnosti za vrijeme obnašanja javne dužnosti iz članka 3. ZSSI-a nije potrebno ishoditi prethodno odobrenje Povjerenstva iz članka 17. stavka 2. ZSSI-a, obveznica Irena Hrstić može za vrijeme obnašanja dužnosti državne tajnice u Ministarstvu zdravstva obavljati navedene djelatnosti i za to primati naknadu.

Povjerenstvo ukazuje obveznici da je temeljem članka 17. stavka 4. ZSSI-a dužna u imovinskoj kartici Povjerenstvu prijaviti prihode stečene od obavljanja predmetnih djelatnosti.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Irena Hrstić, osobnom dostavom
2. Objava na internetskoj stranici Povjerenstva nakon uredne dostave obveznici
3. Pismohrana